North Face

North Face (orig: Nordwand) er en tysk-sveitsisk-østerriksk eventyr-drama fra 2008 regissert av Philipp Stölz.

Filmen ble distribuert i Norge under den engelske tittelen. NRK sendte den i 2012.

 Handling 
North Face er en dramatisering av et mislykket forsøk på å førsteklatre Eigers beryktede nordvegg som Andreas Hinterstoißer og Toni Kurz, begge fra Berchtesgaden, foretok sammen med to østerrikske klatrere sommeren 1936. Filmen er en spenningsfylt gjengivelse av den farefulle klatreturen og oppmerksomheten forsøket vakte hos journalister og gjester ved et høyfjellshotell like ved. Bakteppet er den prestisjen nazistene tilla førstebestigningen av Eigers nordvegg: Hitler lovet en gullmedalje til de første som løste «Alpenes siste problem» og håpet var at dette ville bli typeriktige «tyske helter» som kunne brukes i propagandaen.Rainer Amstädter: «Spinne – Hitler kletterte mit.» I Daniel Anker (red.): Eiger – Die vertikale Arena. 4. omarbeidede opplag. AS Verlag, Zürich 2008, s. 220 ff.

Hovedrollene spilles av Benno Fürmann (Toni Kurz), Florian Lukas (Andreas Hinterstoißer) og Johanna Wokalek (fotojournalisten Luise Fellner).

Filmskaperne holder seg nokså nær de faktiske hendelsene, men har tatt seg noen friheter av typen som en kjenner fra filmen Kon Tiki (2012): for å få en dramatisk motpart til Kurz og Hinterstoißer blir de konkurrerende østerrikerne nokså unødvendig framstilt som svært arrogante og usympatiske nazitilhengere.Nordwand – Jeder stirbt für sich alleine, critic.de Luise Fellner, og dermed forholdet til Toni Kurz, er oppdiktet. Detaljene i ulykkesforløpet er til dels endret, blant annet avviker ruta de følger noe fra den virkelige og til forskjell fra de virkelige klatrerne mister filmens tyske klatrere stegjernene. I filmen står Kurz lent mot en fjellvegg mens han venter på redningsmannskapet – i virkeligheten hang han i tauet natten gjennom.

 Kritikk 
Nordwand ble godt mottatt av kritikerne; critic.de skrev at det er en «røff og naturalistisk film som står seg godt sammenlignet med lignende, men effektoverlessede hollywoodfilmer, som eksempelvis Vertical Limit (2000).»«Rau und naturalistisch präsentiert sich Stölzls Film, wodurch er sich wohltuend von vergleichbaren, effektüberladenen Hollywood-Vertretern wie Vertical Limit (2000) abhebt.»

Enkelte kritikere har pekt på manglende avstand til en nazi-ideologi som hyller et fornuftsstridig forsøk på å betvinge en uovervinnelig motstander uten tanke på omkostningene, og på en ukritisk framstilling av tysk mannsmot, heltedåd og offervilje. Det er også pekt på at filmen knytter an til en fascistisk filmestetikk i tradisjonen etter Arnold Fanck, Leni Riefenstahl og Luis Trenker. Regissøren av filmen, Philipp Stölzl, er klar over denne kritikken og har uttalt at den tilhører en «uren genre»,«ein kontaminiertes Genre» og ser en visuell rød tråd fra Fancks klatrefilmer til Riefenstahls Triumph des Willens, en propagandafilm om NSDAPs Reichsparteitag.Stölzl: «Für mich führt ein visueller roter Faden von Fancks Bergfilmen zu Riefenstahls Triumph des Willens».Der Berg stöhnt. Stalingrad unterm Gipfel – wenig überzeugendes Bombast-Kino, www.artechock.de

 Utmerkelser 
 Deutscher Filmpreis 2009: vant kategoriene Beste Kamera/Bildgestaltung og Beste Tongestaltung og var nominert i kategorien Bestes Szenenbild.
 Preis der deutschen Filmkritik 2008: utmerkelse i kategorien Bestes Drehbuch og  Beste Kamera.

 Galleri 

 Referanser og noter 

Eksterne lenker
 , nordwand-film.de

Kategori:Filmer fra 2008
Kategori:Tyske dramafilmer
Kategori:Tyske eventyrfilmer
Kategori:Tyske biografiske filmer
Kategori:Sveitsiske dramafilmer
Kategori:Østerrikske dramafilmer
Kategori:Biografiske filmer
Kategori:Eventyrfilmer
Kategori:Filmer lagt til villmarksområder
Kategori:Filmer lagt til Sveits
Kategori:Filmer lagt til Alpene
Kategori:Filmer satt til 1930-årene
Kategori:Tyskspråklige filmer